W piyrszym szpilu nowego sezōnu grocze Wisły i Górnika niy poradziyli złōnaczyć wielkigo widowiska. Snajpery jeszcze niy nasztelowali cylownikōw i goli w piōntek my niy zejrzeli.
Już same nazwy obu ekip, kiere stanyły na przeciwko sia w piōntkowy wieczōr w Krakowie, do czegoś zobowiōnzujōm. Wisła i Górnik razym majōm na dyć 27 tytułōw Majstra w rozgrywkach krajowych. W tym sezōnie jednak wiynkszość szpecōw pomijo te drużyny na liście faworytōw do nastympnej korōny.
Zespoły ze Zabrzo i z Krakowa sztyjc sōm w przebudowie. Skuli tego mielimy teroski pora debiutōw. Nojciekawsze z nich to trzeci podynści Franciszka Smudy do ławki trynerskij Wisły i piyrszy szpil w Górniku świyżo przekludzōnego z Krakowa, Radosława Sobolewskigo. Tyn drugi zostoł piyknie przijynty przez kibicōw, przede wszyjskim tych ze swojigo byłego klubu. Podziynkowania zamiast pierōniynio i opluwania. Gryfny obrozek. Czynsto na fusbalowych arynach na taki scyny sie niy dziwōmy.
Na murawie niy było jednak tak ciekawie. Kibice przi ul. Reymonta doprowdy ni mieli sie na co dziwać. Ci przed telewizorami byli w o tela lepszej sytuacji, że mōgli w kożdej chwili przełōnczyć na powtórka kieregoś z odcinkōw ,,Janosika”.
W drugij czynści tympo gry dalij za pierōna niy chciało sie poprawić. Kibicōw obudziōł dopiyro bohatyr nojwiynkszego (wele przynścio Lewandowskigo do Bayernu) transferu, kierego niy było. Nakoulma już pora razy pakowoł sie za granica, ale jego dyskusje Terekiym Grozny szlag za szlagiym okozywały sie yno darymnym fandzolyniym. Efekt jes taki, że klubowy budżet jes fest po zadku, ale chocioż kibice sōm radzi, bo dyć mogōm sztyjc podziwiać akcje taki jak ta z 55. min. Wtedy to ,,Prezes” na fol szwōngu elegancko uciyk obrōńcōm Wisły i znod sie sōm na sōm z Miśkiewiczym. Torman jednak poradziōł uratować gospodorzy.
Było jeszcze pora prób po obu strōnach, ale już na pewno niy tak groźnych. Kibice gospodorzy i gości mieli jeszcze okazjo poklackać symniōnymu z boiska w 77. minucie Sobolewskimu i hneda z lekkim niydosytym po bezbramkowym szpilu musieli brać sie du dōm.
Synkōw z Zabrzo czeko teroski nastympny wyjazd, tym razym do Bielska-Białej. Tamek dowiymy sie mono trocha wiyncyj wiela ,,Grubiorze” sōm tak rychtyk we werci.
szl_Latn szl_Latn szl_Latn szl_Latn szl_Latn szl_Latn szl_Latn